जीवन शैली में बदलाव से बढ़े हृदय रोगी
हृदय रोग रक्तचाप और डायबिटीज शिविर में 75 मरीजों का किया गया चेकअप
भास्कर संवाददाता | शिवपुरी
बदलती जीवन शैली और तनाव के कारण भारत वर्ष में हृदय रोगियों की संख्या बढ़ती जा रही है। हृदय रोग से बचने के लिए सावधानी आवश्यक है। अलकोहल सेवन और धूम्रपान से बचाव कर हृदय रोग से बचा जा सकता है। यह जानकारी मंगलम भवन में ग्रामीण बैंक समाजसेवा समिति और कल्याण मेमोरियल हॉस्पिटल के सौजन्य से आयोजित नि:शुल्क हृदय रोग रक्तचाप और डायबिटीज शिविर में मुख्य अतिथि के तौर पर हृदय रोग विशेषज्ञ डॉ. दीपक शर्मा ने दी। इस शिविर में डॉ. दीपक शर्मा और उनकी टीम ने लगभग 75 हृदय रोग के मरीजों का परीक्षण किया। समारोह में अतिथि के रूप में डॉ. एचपी जैन, रेडक्रास के सचिव डॉ. सीपी गोयल,समाजसेवी रामशरण अग्रवाल, मंगलम के उपाध्यक्ष अशोक कोचेटा और भारतीय मजदूर संघ के संभागीय प्रभारी पूरनलाल बाथम मंचासीन थे।
समारोह में नेत्र रोग विशेषज्ञ डॉ.एचपी जैन ने ग्रामीण बैंक समाजसेवा समिति की सेवा भावना की सराहना करते हुए कहा कि इस समिति के सदस्य मुख्य समन्वयक एसकेएस चौहान के नेतृत्व में समाजसेवा का पुनीत कृत्य करने में संलग्न है। डॉ. जैन ने हृदय रोग विशेषज्ञ डॉ. दीपक शर्मा के उज्जवल भविष्य की कामना करते हुए कहा कि उन्होंने अपनी मेहनत से एक अच्छा स्थान हासिल किया है और उनकी आकांक्षा है कि वह भारत के श्रेष्ठ हृदय रोग विशेषज्ञों में शामिल होकर शिवपुरी का नाम रोशन करें।
मंगलम के उपाध्यक्ष अशोक कोचेटा ने अपने उदबोधन में कहा कि ग्रामीण बैंक समाज सेवा समिति के मुख्य समन्वयक श्री चौहान के नेतृत्व में यह समिति समाजसेवा के हर आयाम छूने को तत्पर है। इसकी सफलता का मुख्य कारण योग्य नेतृत्व और उस नेतृत्व के प्रति सदस्यों का अटूट विश्वास है। कार्यक्रम में कल्याण मेमोरियल हॉस्पिटल के हृदय रोग विशेषज्ञ डॉ. दीपक शर्मा ने हृदय रोग के बारे में काफी विस्तार से जानकारी दी। उन्होंने इस अवसर पर वहां उपस्थित लोगों की हृदय रोग से संबंधित जिज्ञासाओं का भी समाधान किया।
मंगलम में शिविर के दौरान इलाज कराते हुए मरीज।
hin_Deva hin_Deva mai_Deva hin_Deva hin_Deva hin_Deva hin_Deva